Filipino

Filipino

Patnubay para sa mga mag-aaral na kumukumpleto ng 2021 VCE na nakasulat na mga pagsusulit

Dapat mong basahin ang sumusunod na impormasyon kasama ang payo na nauugnay sa nakasulat na mga pagsusulit sa VCE na nasa [2021 VCE Exams Navigator](https://www.vcaa.vic.edu.au/studentguides/ExamsNavigator/Pages/index.aspx). Mangyaring bigyan ng masusing pansin ang mga seksyon na nauugnay sa [Naaprubahang](https://www.vcaa.vic.edu.au/assessment/vce-assessment/materials/Pages/index.aspx) mga materyal at kagamitan para sa [panlabas](https://www.vcaa.vic.edu.au/assessment/vce-assessment/materials/Pages/index.aspx) na mga pagtatasa ng VCE, [mga patakaran sa VCAA](https://vcaa.vic.edu.au/assessment/vce-assessment/Pages/ExaminationRules.aspx), [iskedyul ng pagsusulit sa 2021 VCE](https://vcaa.vic.edu.au/administration/Key-dates/Pages/VCE-exam-timetable.aspx) at [Espesyal na Probisyon](https://www.vcaa.vic.edu.au/administration/special-provision/Pages/SpecialProvisionVCEandVCAL.aspx).

*Habang ang impormasyong ito ay nakadirekta sa mga mag-aaral, ibinibigay din ito upang matiyak na nalalaman ng mga pamilya/tagapag-alaga ang mga pamamaraan na paiiralin upang matiyak na ang mga pagtatasa ay maisasagawa sa isang kapaligirang ligtas sa COVID (COVIDSafe).*

Habang ang nakasulat na mga pagsusulit sa VCE ay may mahalagang papel sa pagtukoy ng panghuling mga resulta para sa VCE, kung hindi mo nakumpleto ang anuman sa iyong nakasulat na mga pagsusulit sa VCE dahil sa COVID-19, maaari kang mag-aplay para sa Derived Examination Score (DES).

Ang DES ay kinakalkula gamit ang iyong moderated na mga pagtatasa na nakabatay sa paaralan, anumang iba pang panlabas na mga pagtatasa sa pag-aaral, mga resulta ng iyong General Achievement Test (GAT), at isang hanay ng karagdagang mga datos na ibinigay ng iyong paaralan.

Ang VCAA ay may mga prosesong paiiralin upang matiyak na tatanggap ka ng patas at maaasahang mga resulta.

Dapat mong tiyakin na ang iyong paaralan ay nagbigay sa iyo ng mga sumusunod:

* isang kopya ng iyong isinapersonal na **Iskedyul ng Pagsusulit/Pagtatasa ng Mag-aaral** na naglilista ng petsa, oras at lokasyon para sa iyong bawat pagsusulit, pati na rin ang mga huling petsa para sa pagsusumite ng aplikasyon sa DES para sa bawat pagsusulit; at kung saan kailangan
* isang kopya ng iyong **slip ng Payo sa mga Kaayusan ng Espesyal na Pagsusulit** para sa anumang pagsusulit kung saan naaprubahan ng VCAA ang mga Kaayusan ng Espesyal na Pagsusulit

**Anong mga hakbang ang paiiralin upang maisagawa nang COVIDSafe ang nakasulat na mga pagsusulit sa VCE?**

Ang nakasulat na mga pagsusulit sa VCE ay gaganapin sa iyong paaralan o sa ibang lugar gaya ng ipinapayo ng iyong paaralan. Lahat ng mga paaralan sa Victoria at iba pang tagapagbigay na senior na sekundaryo (senior secondary providers) ay kinakailangang magkaroon ng isang Planong COVIDSafe.

Isang hanay ng mga hakbang sa kaligtasan na naaprubahan ng Kagawaran ng Kalusugan (Department of Health) ang paiiralin upang matiyak na ang mga kapaligiran sa pagsusulit ay COVIDSafe para sa kagalingan ng lahat ng mga mag-aaral, superbisor at tauhan ng paaralan. Kasama sa mga hakbang pangkaligtasan na ito ang:

* proseso ng pagrehistro sa pagdating;
* pagtatayo ng lugar-dausan sa paraan na sumusuporta sa mga kahingian sa pisikal na pagdistansya, pinapanatili ang kinakailangang kapal at bilang ng tao (density) na isang mag-aaral sa bawat 4 na metro kuwadrado; at
* pagdisimpekta ng mga mesa at upuan bago at pagkatapos ng bawat pagsusulit, pati na rin ang buong araw na regular na pagdisimpekta ng iba pang madalas-hawakang ibabaw ng mga bagay.

**Ano ang kailangan kong gawin upang maging COVIDSafe?**

**Dapat kang**:

* Magsuot ng face mask na tumatakip sa iyong ilong at bibig, alinsunod sa kasalukuyang patnubay para sa mga paaralan ng Victoria, maliban kung mayroon kang iksemsyon dahil sa isang kapansanan o kondisyong medikal. Dapat mong laging isuot ang iyong face mask, kasama dito ang iyong pagdating, habang nagsusulit, at sa iyong pag-alis.
* Linisin nang madalas ang mga kamay, kasama dito ang pagpasok at paglabas sa lugar-dausan; at
* Panatilihin ang pisikal na pagdistansya, laging pinapanatili ang hindi bababa sa 1.5 metrong layo mula sa ibang mga tao.

**Ano ang dapat kong gawin kung mayroon akong kapansanan, karamdaman o iba pang kalagayan na magiging sanhi upang madali akong mahawahan ng COVID-19?**

Kung mayroon kang kapansanan, karamdaman o iba pang kalagayan na magiging sanhi upang mas malamang na ikaw ay magsakit nang malubha sa COVID-19, dapat mong talakayin ang anumang mga Espesyal na Kaayusan sa Pagsusulit sa iyong paaralan. Maaari kang payagang kumuha ng iyong nakasulat na (mga) pagsusulit nang nakahiwalay sa mga lugar ng paaralan na may umiiral na naaangkop na mga kontrol sa kalusugan at kaligtasan.

**Ano ang dapat kong gawin kung masama ang aking pakiramdam sa linggo o sa araw ng pagsusulit?**

**Hindi ka dapat dumalo** sa pagsusulit kung masama ang iyong pakiramdam o mayroon kang alinmang sintomas ng COVID-19, gaano man kabanayad, kasama ang:

* pagkawala o pagbabago ng pang-amoy o panlasa;
* lagnat, panginginig o pamamawis;
* ubo, namamagang lalamunan o tumutulong sipon;
* pangangapos ng hininga; at
* sa ilang mga pangyayari, ang sakit ng ulo, pananakit ng kalamnan, pagduruwal, pagsusuka at pagtatae ay maaari ring ituring bilang mga sintomas.

Makipag-ugnay sa iyong paaralan para sa karagdagang payo kung mayroon kang alinman sa mga sintomas na ito. Magpasuri para sa COVID-19 sa lalong madaling panahon at manatili sa bahay habang wala pang resulta. Ipaalam sa lugar ng pagsusuri o kolektor na ikaw ay isang mag-aaral ng VCE, dahil ang mga mag-aaral ng VCE ay binibigyan ng prayoridad sa pagpoproseso ng pagsusuri upang magkaroon ng pinakamabilis na resulta hangga’t maaari.

Dapat kang manatili sa bahay kung naghihintay ka ng resulta ng **sintomatikong (symptomatic)** pagsusuri para sa COVID-19

Kung nagpapakita ka ng anumang mga sintomas ng COVID-19 sa iyong pagdating o kung sumama ang iyong pakiramdam habang sinusuri, hihilingin sa iyong maghintay sa isang nakahiwalay na lugar at tatawagin ang iyong magulang o tagapag-alaga upang sunduin ka.

**Kung masama ang iyong pakiramdam na may mga sintomas ng COVID-19 sa araw ng pagsusulit, hindi ka dapat dumalo sa iyong pagsusulit.**

Dapat kang magpasuri at manatili sa bahay hanggang matanggap mo ang iyong mga resulta. Kung hindi ka makadalo sa isang pagsusulit, maaaring marapat kang mag-aplay para sa DES.

Sa iyong pagdalo sa isang nakasulat na pagsusulit sa VCE, kinukumpirma mo na wala kang COVID-19 at wala kang anumang mga sintomas na tulad sa COVID-19.

**Anong iba pang mga kalagayan ang batayan upang hindi ako dumalo sa isang pagsusulit?**

Bukod pa sa masamang pakiramdam sa araw ng pagsusulit, **hindi ka dapat dumalo** sa nakasulat na pagsusulit kung nagpositibo ka sa COVID-19 o kung naghihintay ka ng resulta ng sintomatikong pagsusuri para sa COVID-19. Sa mga kalagayang ito, marapat kang mag-aplay para sa DES.

**Paano kung natukoy ako bilang isang Pangunahing Malapit na Kontak (Primary Close Contact - PCC)?**

Kinumpirma ng Kagawaran ng Kalusugan (Department of Health) na ang mga mag-aaral na kinilala bilang Pangunahing Malapit na Kontak (Primary Close Contact) ay makakakuha ng kanilang nakasulat na mga pagsusulit sa isang nakalaang silid sa kanilang paaralan.

Kung natukoy ka bilang isang Pangunahing Malapit na Kontak (Primary Close Contact), kailangan mong sundin ang mga ipinag-uutos ng Kagawaran ng Kalusugan (Department of Health) at makikipag-ugnay sa iyo ang iyong paaralan upang matiyak na nauunawaan mo ang mga kaayusan na dapat mong sundin, kasama ang:

* mga kahingian sa kuwarentena at pagsusuri para sa COVID-19, ikaw man ay kumpletong nabakunahan o hindi pa kumpletong nabakunahan; at
* mga kahingian sa paglalakbay at kalusugan at kaligtasan sa bawat araw na mayroon kang nakasulat na mga pagsusulit.

**Anong katibayan ang kailangan ko upang makapag-aplay para sa DES dahil sa COVID-19?**

Marapat kang mag-aplay para sa DES kung pinigilan kang kumpletuhin ang isang pagsusulit o ang iyong pagganap ay naapektuhan nang husto dahil sa COVID-19.

Kasama sa mga kinakailangan para sa ebidensya ang:

* liham/ulat ng insidente mula sa paaralan; at
* katibayan ng pagsusuri para sa COVID-19 - tulad ng isang sertipikong medikal mula sa isang independiyenteng propesyonal sa kalusugan na nagrerekomenda ng pagsusuri.

**Pagsasara ng paaralan dahil sa COVID-19**

Kung ang iyong paaralan ay pansamantalang isinara dahil sa COVID-19 at dahil dito ay hindi maisagawa ang isa o higit pang mga pagsusulit, ang iyong paaralan ay makikipagtulungan sa VCAA upang matiyak na hindi ka nadedehado. Hindi mo kailangang mag-aplay para sa DES kung mangyari ito.

**Anong suporta sa kalusugan ng kaisipan at kagalingan ang maibibigay sa akin?**

Ang pakiramdam ng pangkalahatang kunsumisyon (stress) at pagkabalisa ay maaari mong maramdaman at ng iyong pamilya sa panahon ng panlabas na pagtatasa ng VCE. Ang ilan sa inyo ay maaaring makakuha ng motibasyon mula sa mga nararamdamang ito, ngunit ang iba ay maaaring mangailangan ng karagdagang suporta mula sa pamilya, mga kaibigan, isang pinagkakatiwalaang guro o isang propesyonal sa kalusugang medikal o pangkaisipan.

Kung nakipagtrabaho ka dati sa isang propesyonal sa kalusugang medikal o pangkaisipan, maaaring isang magandang pagkakataon ngayon para sa isang 'check-in' upang sariwain ang mga istratehiya upang aktibong mapamahalaan ang anumang mga alalahanin na mayroon ka, ang iyong pamilya, mga kaibigan o paaralan.

Mayroong hanay ng mga suporta na magagamit mo, tulad ng:

* [toolkit para sa kalusugan ng kaisipan (education.vic.gov.au)](https://www.education.vic.gov.au/school/teachers/health/mentalhealth/Pages/mentalhealthtoolkit.aspx)

<https://www.education.vic.gov.au/Documents/school/teachers/health/mentalhealth/quick-guide-to-student-mental-health-and-wellbeing-resources.pdf>

**Paano pa ako mananatiling ligtas bago ang aking pagtatasa?**

Lahat ng mga taga-Victoria na may edad na 12 taon pataas ay [marapat nang mabakunahan laban sa COVID-19](https://www.coronavirus.vic.gov.au/vaccine). Ang pagpapabakuna ang pinakamahusay na paraan upang maprotektahan ang iyong sarili, ang iyong pamilya at ang ating komunidad sa paaralan mula sa higit pang mga pagsiklab at paglaganap ng COVID-19.

Ang pagbabakuna ay hindi sapilitan para sa mga pagsusulit, ngunit lubos itong hinihikayat maliban kung pinayuhan ka ng iyong doktor laban dito. Mangyaring makipag-usap sa iyong doktor kung mayroon kang anumang mga katanungan tungkol sa pagbabakuna at sa iyong indibidwal na kalagayan sa kalusugan.

Lahat ng mga mag-aaral ay hinihimok na mag-iskedyul ng kanilang unang dosis bago ang kanilang pagsusulit. Inirerekumenda na huwag kang kumuha ng iyong unang bakuna sa araw ng pagsusulit, o isang araw bago ang pagsusulit - upang maiwasang makaramdam ng karaniwan ngunit banayad na mga side effect tulad ng pagkapagod, sakit ng ulo, pananakit ng kalamnan, lagnat at panginginig at/o pananakit ng kasu-kasuan habang nagsusulit.

Para sa karagdagang impormasyon, bisitahin ang website ng Kagawaran ng Kalusugan: [Impormasyon tungkol sa Pagbabakuna para sa mga bata at kabataan | Coronavirus Victoria](https://www.coronavirus.vic.gov.au/vaccination-information-children-and-teenagers). Kasama dito ang nakasalinwikang impormasyon: [Nakasalinwikang impormasyon tungkol sa mga bakuna laban sa COVID-19 | Coronavirus Victoria](https://www.coronavirus.vic.gov.au/translated-information-about-covid-19-vaccines).

Hinihikayat kang maging COVID-Safe hangga't maaari sa mga araw at linggo bago ang iyong nakasulat na mga pagsusulit, upang maiwasan na malantad sa COVID-19. Kasama rito ang pag-iwas sa mga pampublikong lugar na may maraming tao, mga lugar na abala, o pampublikong transportasyon kung maaari.

**Anong mga mapagkukunan ang magagamit ng mga magulang/tagapag-alaga?**

Mahirap kung minsan para sa mga magulang na malaman kung paano pinakamahusay na masusuportahan ang kanilang mga anak. Kabilang sa mga mapagkukunan ng mga magulang at tagapag-alaga ang:

* [Mga mungkahi para sa mga magulang upang masuportahan ang kalusugan at kagalingan ng kanilang anak .](https://www.education.vic.gov.au/parents/family-health/Pages/your-childs-wellbeing.aspx)
* [Mga Serye ng Podcast para sa Pagpapalaki ng mga Nag-aaral](https://raisingchildren.net.au/guides/podcasts-and-webinars/podcasts).

**Saan ako makakahanap ng karagdagang impormasyon?**

Para sa karagdagang payo sa kalusugan, maaari kang makipag-ugnay sa 24-oras na COVID-19 hotline sa 1800 675 398, sa iyong GP o bisitahin ang website ng Kagawaran ng Kalusugan (Department of Health):<https://www.dhhs.vic.gov.au/victorian-public-coronavirus-disease-covid-19#what-are-the-symptoms-of-coronavirus-covid-19>.